I helga samla aksjonen Bevar Hardanger hundrevis av aksjonistar og politikarar til marsj langs traseén for den mykje omtala kraftlina frå Sima i Eidfjord til Samnanger. Blant desse var fleire frå vårt fylke, mellom anna fylkesleiar i Raudt, Ingunn Kandal, og stortingsrepresentant for Høgre, Bjørn Lødemel.
- No må folk vakna. Me må læra av korleis folk i Hardanger med brei front har klart å få regjeringa til å snu i denne saka. For meg var det nærast eit minne for livet å oppleva Hardanger-aksjonen og stemninga der på nært hald. For meg syner det at me no me gå saman i ein tverrpolitisk front i Sogn og Fjordane for å få alt på bordet i høve sjøkabelalternativ frå Fardal til Ørskog, meiner Ingunn Kandal.
Fylkesleiaren i Raudt, som bur i Høyanger, er oppteken av at den kraftkrevjande industrien må få tilgang på trygg kraft.
- Men samstundes er det no svært viktig at me får fokus på dei naturinngrepa eit luftspenn frå Sogn til Møre vil føra med seg, seier Kandal. Ho ønskjer no at ein tverrpolitisk aksjon inviterer representantar frå Hardanger-aksjonen til Sogn og Fjordane.
- Eg trur me har mykje å læra av dei, seier Kandal.
Stortingsrepresentant Bjørn Lødemel frå Høgre er samd i at det er viktig at alt no vert lagt på bordet, og at ein får greia ut nøye alternativ til luftspenn, også i Sogn og Fjordane. Han er sterkt kritisk til det han meiner er regjeringa si passive og tiltakslause haldning i høve bruk av ny teknologi.
- Me i Høgre har ikkje tolmod til å venta til at regjeringa skal leggja fram si sokalla uavhengige utgreiing av kabelalternativet. Difor vil me no invitera til ei open høyring i Stortinget i midten av september, for at fleire partar skal kunne bli høyrde og for å få mest mogleg fakta på bordet, seier Lødemel.
Han er overtydd om at sjøkabel er einaste reelle alternativ i Hardanger, men at ein er nøydd til å gjera ei meir grundig vurdering på linja mellom Fardal og Ørskog.
- Me vil mellom anna ha eit mykje sterkare fokus på teknologiutvikling av framtidige kabelløysingar. Me er overtydde om at det er viktig for heile landet, samt i høve vår eksport av kraft til utlandet, seier Lødemel.